สังคมข่าวหุ้น
ตลาดหุ้นไทยเทขายหุ้นขนาดใหญ่ ทั้งแบงก์และพลังงาน หลังเฟดส่งสัญญาณลดวงเงิน QE ในเดือนหน้า ส่วนกระแสเปิดประเทศเริ่มแผ่ว 
ตลาดหุ้นไทยเทขายหุ้นขนาดใหญ่ ทั้งแบงก์และพลังงาน หลังเฟดส่งสัญญาณลดวงเงิน QE ในเดือนหน้า ส่วนกระแสเปิดประเทศเริ่มแผ่ว
25 ต.ค. 2564

*…กังวลลด QE…
*…ตลาดหุ้นไทยเทขายหุ้นขนาดใหญ่ ทั้งแบงก์และพลังงาน หลังเฟดส่งสัญญาณลดวงเงิน QE ในเดือนหน้า ส่วนกระแสเปิดประเทศเริ่มแผ่ว โพลล่าสุดชี้คนไทยกังวลกลัวโควิดกลับมาระบาดอีกระลอก ขณะที่กระแสเก็งกำไร LTV ยังแรงต่อเนื่อง หลังจากแบงก์ชาติปลดล็อกกลุ่มอสังหาฯ ให้สามารถกู้ได้ 100% ไม่ต้องวางเงินดาวน์กระตุ้นภาคอสังหาฯ ถึงสิ้นปีหน้า แนวรับ 1,625 จุด แนวต้าน 1,645 จุด…
*…โอภาส ศรีพยัคฆ์ ประธานเจ้าหน้าที่บริหารและกรรมการผู้จัดการ LPN มั่นใจเศรษฐกิจส่งสัญญาณบวกไตรมาส 4 เดินหน้าเปิดตัวแคมเปญใหญ่ “มหกรรมคอนโดลุมพินี” นำ 17 โครงการพร้อมอยู่ มอบส่วนลดสูงสุด 50% ราคาเริ่มต้น 8.19 แสนบาท รับมาตรการผ่อนคลาย LTV ดันยอดขายปี 2564 ได้ตามแผน 1 หมื่นล้านบาท ขณะที่ กณิศ อ่ำสกุล กูรูศูนย์วิจัยธนาคารกรุงไทย มองการผ่อนคลาย LTV ในครั้งนี้มีโอกาสกระตุ้นมูลค่าตลาดที่อยู่อาศัยในกรุงเทพฯ และปริมณฑล ได้มากสุดราว 45,000 ล้านบาท คิดเป็น Upside สูงสุด 7% ส่งผลให้มูลค่าโอนกรรมสิทธิ์ที่อยู่อาศัยในกรุงเทพฯ และปริมณฑล สำหรับปี 2565 มีแนวโน้มสูงขึ้นจาก 646,000 ล้านบาท…
*…วศิน วัฒนวรกิจกุล กรรมการผู้จัดการ Head of Business Distribution บลจ.บัวหลวง เตรียมเสนอขายครั้งแรก (IPO) กองทุนเปิดบัวหลวงยั่งยืนเพื่อการเลี้ยงชีพ (B-SIPRMF) และกองทุนเปิดบัวหลวงยั่งยืนเพื่อการออม (B-SIPSSF) ระหว่างวันที่ 26 ต.ค.-2 พ.ย. 2564 ในราคาหน่วยลงทุนละ 10 บาท ช่วยเพิ่มโอกาสเติบโตให้เงินลงทุนได้ในระยะยาว และยังได้ประหยัดภาษีด้วย…
*…จักรพงษ์ จักราจุฑาธิบดิ์ ประธานเจ้าหน้าที่บริหารและกรรมการผู้จัดการ บมจ.เจเคเอ็น โกลบอล มีเดีย (JKN) มีแผนทำตลาดเครื่องดื่มสมุนไพรสกัดผสมวิตามินให้พลังงานแคลอรี่ต่ำ ภายใต้แบรนด์ ดราก้อน เอ็กซ์ และ ไทเกอร์ เอ็กซ์ รองรับกระแสพฤติกรรมผู้บริโภคที่หันมาให้ความสำคัญกับการดูแลสุขภาพมากขึ้น…
*…พวรรณ์ นววัฒนทรัพย์ ประธานเจ้าหน้าที่บริหาร บริษัท วายแอลจี บูลเลี่ยน อินเตอร์เนชั่นแนล จำกัด (YLG) จับมือ 3 แบงก์ใหญ่ BBL, KBANK และ SCB เปิดบริการตัดเงินออมทองแบบออนไลน์ ผ่าน www.ylggoldsaving.com อนุมัติไวไร้ขั้นตอนยื่นเอกสาร เริ่มต้นด้วยเงินลงทุนเพียง 100 บาท หนุนคนรุ่นใหม่เข้าถึงการออมมากขึ้น เปิดข้อดี เลือกออมด้วยตัวเองผ่านระบบออนไลน์ สะดวกรวดเร็วได้ทุกที่ ทุกเวลา ซื้อ-ขายด้วยราคาเรียลไทม์ 24 ชั่วโมง…
*…บมจ.เอกชัยการแพทย์ (EKH) แจกวอร์ฯ ฟรี อัตราการใช้สิทธิวอร์แรนต์ 1 หน่วยต่อหุ้นสามัญ 1 หุ้น ในราคาหุ้นละ 6.30 บาท เตรียมรับสิทธิ EKH-W1 ฟรี ในอัตราส่วน 4 หุ้นเดิมต่อ 1 วอร์แรนต์ ก่อนขึ้นเครื่องหมาย XW วันที่ 2 พ.ย.นี้…
*…ไพโรจน์ ชื่นครุฑ ประธานคณะเจ้าหน้าที่ด้านกลยุทธ์และวางแผนธุรกิจองค์กร และ นายสยาม ประสิทธิศิริกุล ประธานกลุ่มสนับสนุนธุรกิจด้านเทคโนโลยีสารสนเทศและดิจิทัล ธนาคารกรุงศรีอยุธยา จำกัด (มหาชน) ได้รับ 4 รางวัลจาก Asian Banking &amp; Finance (ABF) Retail &amp; Wholesale Banking Awards 2021 โดยกรุงศรีได้รับรางวัลทั้งในด้านการตลาดและแบรนด์ การสร้างโอกาสในการเข้าถึงบริการทางการเงิน (Financial Inclusion) และการใช้เทคโนโลยีในการพัฒนานวัตกรรมทางการเงินเพื่อลูกค้าธุรกิจ…
*…ทีอาร์ซี คอนสตรัคชั่น (TRC) คว้างานใหม่ 2 โครงการ รวมมูลค่า 302.72 ล้านบาท ได้แก่ 1.โครงการก่อสร้างงานเชื่อมประกอบและติดตั้งถังเก็บน้ำมัน คลังเพชรบุรี จ.เพชรบุรี ของบริษัท แพนเอเชีย สตอเรจแอนด์เทอร์มินัล จำกัด มูลค่างาน 186.29 ล้านบาท ระยะเวลาดำเนินการ 1 ปี และ 2.โครงการก่อสร้างงานเชื่อมประกอบและติดตั้งถังเก็บน้ำมัน คลังบางประกง จ.ฉะเชิงเทรา บริษัท แพนสตอเรจแอนด์เซอร์วิส จำกัด มูลค่างาน 116.43 ล้านบาท ระยะเวลาดำเนินการ 1 ปี